《出鹤林寺入山得竹林寺》
清代·洪繻

万竹围一山，中有禅宫丽。冈峦相属回，烟岚若澄霁。

山门步步相，竹林风细细。佛殿山作阶，禅关石成砌。

万籁静清宵，钟声出林际。入山洞壑殊，岩头露佛髻。

法锡六朝来，香烟未衰替。遥望戴公崖，招隐踪可继。

寺前万绿深，殿后众山蔽。一僧立云峦，人面山光翳。

日暮飞鸟归，我亦不留滞。